**Bestyrelsesmøde den 20.09.16**

*Referat*

*Tilstede var: Lars Christoffersen, Andreas Bruun, Mikkel K Sager, Mads Jonasson, Ib Sørensen, Egon Agerlin, Anni Bækmark, Vibeke Tellefsen, Claus Madsen, Henrik Madsen.*

*Afbud: Vibeke Willumsen*

*Referent: Henrik Madsen*

1. **Godkendelse af referat**. Referatet blev godkendt.
2. **Meddelelser**. Henrik Madsen orienterede om aftale med firma (PX3) der skal optimere vores indkøb, om møde med borgmesteren, der bl.a. har givet reelle muligheder for at få løst trafiksikkerhedsproblemerne på Dam Agre, om skolens fokus på alkohol og vores sidste besøg fra Kina og de fremtidige og vanskelige betingelser for samarbejdet.
3. **Stalking.** Egon Agerlin spurgte til evt. problemer med stalking på skolen. Hverken elever, lærere eller ledelse var vidende om nogen skulle være udsat for stalking. Egon Agerlin stillede velvilligt materiale til rådighed for skolen.
4. **Budgetopfølgning.** Vibeke Tellefsen gennemgik kort tallene og noterne bag dem. Vi går stadig efter et mini-resultat på 260.000. Det ser rimeligt ud.
	1. MJ spurgte ind til et forbrug på 350.000 på ny hjemmeside. MA forklarede, at posten dækker over såvel hjemmeside som et større branding-projekt af skolen på hjemmeside og flere sociale medier.
	2. Bestyrelsen nikkede.
5. **Godkendelse af klassekvotient/klasseloft.** Vi har haft tælledag uden overskridelse af klasseloftet. Bestyrelsen nikkede til opgørelsen.
6. **Kort orientering om besparelser og udsigter.** Henrik Madsen orienterede om de forventede besparelser og deres indflydelse på skolen. I finansåret 2017 kommer skolen til at spare en del på driften og på lønnen. Eftersom skolen allerede i 2016 gennemførte reduktioner i de faste ansættelser, forventer Henrik Madsen ikke, at besparelserne - *isoleret set* - vil føre til yderligere personalereduktioner i 2017. Forudsætningen er dog, at vi får det forventede optag af elever. Henrik Madsen understregede herudover, at aftaleteksten om den nye reform - *uafhængigt af besparelserne* - måske kan komme at presse visse faggrupper, og at vi af *dén* grund ikke kan udelukke reduktioner. Selvom vi selvfølgelig vil gøre alt for at undgå dem. Vi vender tilbage til temaet i SU og senere bestyrelsen.
7. **Seminar november.** Lars Christoffersen skitserede hovedlinjerne i de to dage (d. 9.11-10.11), og Henrik Madsen supplerede. Bestyrelsen fik udleveret en foreløbig skitse, som Henrik Madsen i samarbejde med formanden færdiggør i løbet af de kommende uger.
8. **Mini-tilføjelse til ordensregler.** Bestyrelsen nikkede til den foreslåede lille tilføjelse i forbindelse med narkotiske stoffer.
9. **Studieretningsudbud og fagpakker.** Claus Madsen gennemgik forslag til udbud af studieretninger og omtalte de (endnu ikke foreslåede) fagpakker i HF. Bestyrelsen var indforstået med, at rektor og bestyrelsesformand kan a) ændre studieretningsudbud i fald at aftaleteksten undergår ændringer og b) godkende forslag til fagpakker, når vi har haft mulighed for at rådføre og koordinere os ift andre.
10. **Ferieplan.** Claus Madsen præsenterede den udsendte ferieplan. Bestyrelsen nikkede.
11. **Fastsættelse af kapacitet**. Henrik Madsen indstillede til bestyrelsen at vi indmelder 10 stx- og 2 hf klasser, *og* at den samtidig giver formanden og rektor bemyndigelse til at ændre det til 9 stx og 3 hf klasser/10 stx og 3 hf klasser. Baggrunden er den noget komplicerede situation med en forventet aftaletekst betydning for hf-tilstrømningen og de evt afledte effekter på stx. Henrik Madsen redegjorde også for elevtallene fra kommunens 9. og 10 klasser, hvor vi i 2015 havde 641 elever og i år har 572 elever “at tage af”. Bestyrelsen nikkede og gav formand og rektor bemyndigelse til om nødvendigt inden den endelige indmelding at justere tallene.
12. **Afrapportering resultatlønskontrakt 2015/2016.** Henrik Madsen fremlagde hovedkonklusionerne i rapport om resultatlønskontrakten for 2015-16 med udgangspunkt i resultatvurderingen. Efter konference uden deltagelse af Henrik Madsen, Claus Madsen og Vibeke Tellefsen godkendte bestyrelsen rapporten uden bemærkninger.
13. **Forslag til resultatlønskontrakt 2016/2017.** Henrik Madsen gennemgik ledelsens forslag til indholdet af den nye resultatlønskontrakt. Det affødte en rettelse i område A, stk. 9 (hvor 2 tal var byttet rundt). Desuden drøftede bestyrelsen målene for løfteevnen under område A, hvor der under stx både stod anført et mål om en ikke negativ løfteevne og en positiv løfteevne. Udgangen blev, at løfteevnen for både stx og hf i forhold til UNI-c opgørelsen for løfteevne ikke skal være negativ og at skolens løfteevne i forhold til Danske Erhverv (skriftlige karakterer) skal være positiv.

Efter konferencen uden deltagelse af Henrik Madsen, Claus Madsen og Vibeke Tellefsen godkendte bestyrelsen Resultatlønskontrakten for 2016-17 med ovenstående rettelser. Afsluttende bad Lars Christoffersen om, at ledelsen ind tænkte en højere grad af målbarhed i de kommende resultatlønskontrakter for de mindre målbare områder.

**Evt.** Vi drøftede forskellige forhold i lokalområdet med tilknytning til skolen, herunder elevernes brug af de grønne områder til at holde fest og en ny rocker-grupperings ankomst til kommunen.